Na osnovu člana 12 st. 2 i 3 Uredbe o Vladi Crne Gore ("Službeni list CG", br. 80/08, 14/17 i 28/18), Vlada Crne Gore, na sjednici od \_\_\_\_\_\_\_\_ 2021. godine, donijela je

**ODLUKU O** **SAVJETU ZA SARADNJU**

**ORGANA DRŽAVNE UPRAVE I NEVLADINIH ORGANIZACIJA**

Član 1

Ovom odlukom uređuju se poslovi, sastav i način obrazovanja Savjeta za saradnju organa državne uprave i nevladinih organizacija (u daljem tekstu: Savjet).

Član 2

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

Član 3

Zadaci Savjeta su da:

- razmatra i daje mišljenje na predloge strateških i normativnih akata koja su u vezi sa unapređenjem saradnje s nevladinim organizacijama;

- prati realizaciju strateških i normativnih akata iz oblasti unapređenja saradnje s nevladinim organizacijama;

- daje predloge za unapređenje saradnje organa državne uprave i nevladinih organizacija;

- podnosi inicijative za donošenje, izmjene i dopune zakona i drugih propisa kojima se uređuje saradnja s nevladinim organizacijama;

- vrši druge poslove od značaja za saradnju s nevladinim organizacijama.

Član 4

Savjet ima predsjednika i 12 članova. Predsjednik Savjeta je ministar javne uprave, digitalnog društva i medija.

Predsjednik Savjeta ima zamjenika koga iz reda članova - predstavnika nevladinih organizacija u Savjetu, na predlog predsjednika Savjeta, bira Savjet.

Član 5

Savjet ima sekretara.

Član 6

 Savjet donosi Poslovnik o radu.

Član 7

Predsjednika i članove Savjeta imenuje Vlada, na period od tri godine.

Član 8

Članove Savjeta čine šest predstavnika organa državne uprave i šest predstavnika nevladinih organizacija.

Član 9

Članovi Savjeta - predstavnici organa državne uprave imenuju se na predlog organa nadležnih za sljedeće oblasti:

- Ministarstva javne uprave, digitalnog društva i medija, jedan predstavnik,

- Ministarstva pravde, ljudskih i manjinskih prava, jedan predstavnik,

- Ministarstva finansija i socijalnog staranja, dva predstavnika,

- Ministarstva ekonomskog razvoja, jedan predstavnik, i

- Kancelarije za evropske integracije, jedan predstavnik.

Za članove Savjeta iz stava 1 al. 1 do 4 ovog člana mogu biti predloženi državni sekretari u ministarstvima ili državni službenici iz kategorije visoki rukovodni kadar, a za člana Savjeta iz stava 1 alineja 5 ovog člana može biti predložen zamjenik glavnog pregovarača za poglavlje pravne tekovine Evropske unije ili zamjenik glavnog pregovarača - Nacionalni IPA koordinator

Član 10

Članovi Savjeta - predstavnici nevladinih organizacija u Savjetu imenuju se na predlog nevladinih organizacija čija su područja djelovanja:

- razvoj nevladinih organizacija,

- volonterizam,

- zaštita lica sa invaliditetom,

- socijalno preduzetništvo.

- razvoj filantropije,

- evropske integracije.

Za svako područje djelovanja iz stava 1 ovog člana, imenuje se po jedan član.

Član 11

Postupak predlaganja kandidata - predstavnika nevladinih organizacija za članstvo u Savjetu, prema strukturi utvrđenoj u skladu sa članom 8 ove odluke, sprovodi Ministarstvo javne uprave, digitalnog društva i medija (u daljem tekstu: Ministarstvo), u skladu sa aktom Vlade kojim se uređuje izbor predstavnika nevladinih organizacija u radne grupe i druga radna tijela koje obrazuju organi državne uprave.

Ako dva kandidata za članstvo u Savjetu - predstavnici nevladinih organizacija, za određenu oblast iz člana 8 ove odluke imaju isti broj podrški, izbor člana vrši ministar javne uprave, digitalnog društva i medija.

U slučaju da nema predloženih kandidata - predstavnika nevladinih organizacija u određenoj oblasti iz člana 8 ove odluke, Ministarstvo će, u roku od pet dana od dana isteka javnog poziva, ponovo pokrenuti postupak predlaganja kandidata nevladinih organizacija za člana Savjeta u toj oblasti.

Član 12

Predsjednik, odnosno član Savjeta biće razriješen ako:

- je pravosnažnom odlukom osuđen na bezuslovnu kaznu zatvora u trajanju od najmanje šest mjeseci;

- je pravosnažnom odlukom lišen poslovne sposobnosti;

- se utvrdi da je u postupku imenovanja dao o sebi netačne podatke ili je propustio da iznese podatke i okolnosti koji su bile od uticaja na imenovanje;

- neopravdano izostane sa sjednica Savjeta dva puta uzastopno;

- prestane da ispunjava uslove za članstvo u Savjetu.

Savjet predlaže Vladi razrješenje predsjednika, odnosno člana Savjeta.

U slučajevima iz stava 1 ovog člana. Ministarstvo će, u roku od tri dana od dana razrješenja člana Savjeta, pokrenuti postupak predlaganja kandidata za novog člana Savjeta, u skladu sa ovom odlukom.

Član 13

Predsjednik Savjeta saziva sjednicu po sopstvenoj inicijativi ili na predlog najmanje trećine članova Savjeta.

Predsjednik Savjeta može, po potrebi, pozvati na sjednicu i lica koja nijesu članovi Savjeta radi davanja stručnih mišljenja i objašnjenja.

Predsjednik Savjeta može, po potrebi, pozvati na sjednicu i predstavnike društveno ranjivih grupa kad Savjet razmatra pitanja koja se odnose na društveno ranjive grupe kojim ti predstavnici pripadaju i koje se tiču funkcionisanja i razvoja njihovih udruženja.

Član 14

O svom radu Savjet izvještava Vladu, najmanje jedanput godišnje.

Član 15

Administrativno-tehničke poslove za potrebe Savjeta obavlja Ministarstvo.

Član 16

Rad Savjeta je javan.

Materijali za raspravu, zaključci, mišljenja i zapisnici Savjeta objavljuju se na internet stranici Savjeta.

Član 17

Imenovanje predsjednika i članova Savjeta, u skladu sa ovom odlukom, izvršiće se u roku od 60 dana od dana stupanja na snagu ove odluke.

Član 18

Danom stupanja na snagu ove odluke prestaje da važi Odluka o obrazovanju Savjeta za razvoj nevladinih organizacija ("Službeni list CG", br. 47/2018, 36/2021 i 75/2021).

Član 19

Ova odluka stupa na snagu narednog dana od dana objavljivanja u "Službenom listu Crne Gore".